KSLแยกพลังงานเข้าตลาด
ปีหน้ากำไรดีเท่าธุรกิจน้ำตาล เอทานอลโรงไฟฟ้ายังโตได้
28 ธ.ค. 2555

ปีหน้ากำไรดีเท่าธุรกิจน้ำตาล เอทานอลโรงไฟฟ้ายังโตได้
“น้ำตาลขอนแก่น” ขายแนวคิดแยกธุรกิจพลังงานจดทะเบียนในตลาดหุ้น ภายหลังสัดส่วนกำไรมีแนวโน้มเพิ่มจนทัดเทียมธุรกิจน้ำตาลในปี 2556 
นายจำรูญ ชินธรรมมิตร์ ประธานเจ้าหน้าที่บริหารและกรรมการผู้จัดการใหญ่ บริษัท น้ำตาลขอนแก่น (KSL) เปิดเผยว่า ในงวดปี 2556 นี้ (พ.ย. 2555ต.ค. 2556) คาดว่าธุรกิจพลังงานน่าจะสามารถสร้างกำไรที่ดี จนสัดส่วนกำไรเพิ่มขึ้นมาเป็น 50% ของกำไรสุทธิ จากงวดปี 2555 มีสัดส่วนกำไรอยู่ที่ 40% ส่วนที่เหลือจะเป็นกำไรที่มาจากธุรกิจน้ำตาล 
อย่างไรก็ตาม บริษัทไม่มีแผนจะย้ายเข้าไปซื้อขายในหมวดพลังงาน แต่มีแนวคิดจะแยกธุรกิจพลังงานเข้าจดทะเบียนในกลุ่มพลังงานแทน เพื่อสร้างความชัดเจนในการทำธุรกิจ ซึ่งในเบื้องต้นได้มีการปรึกษากับที่ปรึกษาทางการเงินแล้ว
ทั้งนี้ ต้องรอให้ปริมาณธุรกิจมีมากเพียงพอในการที่จะสามารถสร้างแรงจูงใจจนทำให้เป็นที่สนใจของผู้ลงทุน
สำหรับเป้าหมายทางธุรกิจในปี 2556 คาดว่ารายได้น่าจะมีการเติบโตในระดับ 510% จากงวดปี 2555 ที่มีรายได้รวม 22,212 ล้านบาท โดยคาดว่าจะมีกำลังการผลิตอ้อย 9 หมื่นตันต่อวัน เพิ่มขึ้นจากปี 2555 ที่มีกำลังการผลิต 8 หมื่นตันต่อวัน ซึ่งเป็นผลมาจากการปรับปรุงกำลังการผลิต รวมถึงโรงงานใน จ.เลย น่าจะสามารถดำเนินการผลิตได้ในปีหน้า 
“สาเหตุที่ตั้งเป้าการเติบโตของรายได้ไม่ค่อยสูง แม้ว่าจะมีกำลังการผลิตอ้อยเพิ่มขึ้น เนื่องจากมองว่าราคาสินค้าโภคภัณฑ์จะลดลง แต่ไม่กระทบต่อภาพรวม เพราะราคาพลังงานยังดี ทั้งราคาในการขายไฟฟ้าและเอทานอล” นายจำรูญ กล่าว 
สำหรับผลการดำเนินงานของบริษัทในงวดปี 2555 ระหว่างเดือน พ.ย. 2554ต.ค. 2555 บริษัทมีกำไรสุทธิ 2,354 ล้านบาท เพิ่มขึ้น 464 ล้านบาท หรือเติบโต 25% จากปีก่อนหน้ามีกำไรสุทธิ 1,890 ล้านบาท 
ผลกำไรในงวดปี 2555 มีการเติบโตโดดเด่นสาเหตุเนื่องมาจากธุรกิจกระแสไฟฟ้าในปี 2555 บริษัทผลิตกระแสไฟฟ้าจำหน่ายให้กับการไฟฟ้าฝ่ายผลิต เพิ่มขึ้น 55% จาก 172,879 เมกะวัตต์ เป็น 267,452 เมกะวัตต์ ส่วนหนึ่งเกิดจากโครงการลงทุนโรงไฟฟ้าที่บ่อพลอย ได้เปิดดำเนินการครบทั้งสองเฟส และราคาขายไฟฟ้าเฉลี่ยปรับตัวเพิ่มขึ้น 15% ในภาพรวมส่งผลให้ในธุรกิจไฟฟ้าบริษัทมีผลประกอบการเพิ่มขึ้น 139% จาก 256 ล้านบาทในปี 2554 เป็น 611 ล้านบาท 
นอกจากนี้ ธุรกิจผลิตเอทานอลและปุ๋ย ในปี 2555 ได้เปิดดำเนินการโรงงานผลิตเอทานอลที่บ่อพลอย ทำให้ปริมาณการขายเอทานอล เพิ่มขึ้น 201% จาก 29.38 ล้านลิตร ในปี 2554 เป็น 88.49 ล้านลิตร ในปี 2555 ส่งผลให้ธุรกิจเอทานอลมีผลประกอบการเพิ่มขึ้น 545% จาก 49 ล้านบาท เป็น 316 ล้านบาท ในปี 2555
ราคาหุ้น KSL ปิดที่ 13.50 บาทปรับตัวขึ้น 0.10 บาท หรือเพิ่มขึ้น 0.75%